**Ανακοίνωση Υπουργείου Εργασίας, Πρόνοιας και Κοινωνικών Ασφαλίσεων σχετικά με την επιτυχία Σχεδίων ενεργοποίησης δικαιούχων του ΕΕΕ**

Αναφορικά με σημερινό δημοσίευμα πρωινής εφημερίδας αναφορικά με την επιτυχία Σχεδίων ενεργοποίησης δικαιούχων του Ελάχιστου Εγγυημένου Εισοδήματος, το Υπουργείο Εργασίας, Πρόνοιας και Κοινωνικών Ασφαλίσεων επιθυμεί να δηλώσει τα ακόλουθα:

Στόχος του Υπουργείου και κεντρική πολιτική της Κυβέρνησης είναι η ενεργοποίηση των ικανών προς εργασία δικαιούχων Ελάχιστου Εγγυημένου Εισοδήματος (ΕΕΕ) και η στήριξη τους για ένταξη στην αγορά εργασίας και όχι η περιθωριοποίηση τους. Η προσπάθεια του Υπουργείου για την επίτευξη του στόχου αυτού είναι συνεχής και δεν πρέπει η προσπάθεια αυτή για επανένταξη των πλέον ευάλωτων προσώπων στην αγορά εργασίας, να θεωρείται αποτυχία ούτε να ερμηνεύεται ως μη ανταπόκριση των δικαιούχων του ΕΕΕ για συμμετοχή. Ιδιαίτερα δε όταν τα Σχέδια τα οποία αναφέρονται στο σημερινό δημοσίευμα δεν έχουν ολοκληρωθεί αλλά είναι ακόμη ανοικτά για υποβολή αιτήσεων από τους δικαιούχους αλλά και έχοντας υπόψη ότι σημαντικός αριθμός δικαιούχων ΕΕΕ ήταν για χρόνια στο περιθώριο της οποιασδήποτε προσπάθειας επανένταξης, ως λήπτες Δημοσίου Βοηθήματος.

Σημειώνεται επίσης ότι έχει προκηρυχθεί ακόμη ένα Σχέδιο σήμερα για την ενεργοποίηση των δικαιούχων ΕΕΕ το οποίο αφορά την παροχή κατάρτισης στους ικανούς προς εργασία δικαιούχους τη βελτίωση της απασχολησιμότητας τους και την επανένταξη τους στην αγορά εργασίας, από υπηρεσίες/οργανισμούς του Δημόσιου και ευρύτερου Δημόσιου τομέα, τις Αρχές Τοπικής Αυτοδιοίκησης καθώς και Μη Κυβερνητικές Οργανώσεις.

Το πιο πάνω Σχέδιο συμπληρώνει τα υπόλοιπα 10 Σχέδια τα οποία βρίσκονται σε εξέλιξη και τα οποία είχαν ανακοινωθεί από την Υπουργό Εργασίας, Πρόνοιας και Κοινωνικών Ασφαλίσεων ως ενιαίο πακέτο μέτρων για την ενεργοποίηση των δικαιούχων ΕΕΕ και η διαφοροποίηση του από τα υπόλοιπα Σχέδια είναι ότι η εφαρμογή ή και αξιοποίηση του βασίζεται στην προσφορά κατάρτισης από τον ευρύτερο Δημόσιο τομέα, τις Αρχές Τοπικής Αυτοδιοίκησης και τους Μη Κυβερνητικούς Οργανισμούς, ενώ προτεραιότητα θα δίνεται σε Υπηρεσίες και Τμήματα που απασχολούνται με κοινωφελείς σκοπούς.

Επίσης, κρίνεται αναγκαίο να υπενθυμίσουμε ότι με βάση τη Νομοθεσία που διέπει την παροχή ΕΕΕ, οποιοσδήποτε ικανός προς εργασία δικαιούχος κληθεί είτε σε εργασία είτε σε κατάρτιση και αναιτιολόγητα δεν ανταποκριθεί, παύει να είναι δικαιούχος του ΕΕΕ.

Το Υπουργείο Εργασίας, Πρόνοιας και Κοινωνικών Ασφαλίσεων θα ήθελε για ακόμη μια φορά να δηλώσει ότι κεντρικός στόχος της κοινωνικής πολιτικής που εφαρμόζει είναι η προσπάθεια για επανένταξη όλων των ικανών προς εργασία δικαιούχων ΕΕΕ, στην αγορά εργασίας και κατ’ επέκταση σε υγιείς κοινωνικές δομές.